Karosa ŠL 11

Karosa ŠL 11 je model linkového autobusu vyrábaného národným podnikom Karosa v rokoch 1970 až 1981. Vozidlo ŠL 11 bolo nástupcom linkovej medzimestskej verzie autobusu 706 RTO – Škoda 706 RTO CAR, vo výrobe bolo potom nahradené typom Karosa C 734.

Konštrukcia 
Karosa ŠL 11 (Škoda linkový – označenie Škoda pochádza od výrobcu motorov pre celý rad Š od Karosy, číslo 11 označuje dĺžku vozidla) je štandardný dvojnápravový autobus, ktorý konštrukčne vychádza z mestského prevedenia ŠM 11. Vozidlo má samonosnú karosériu panelovej konštrukcie a motor umiestnený medzi nápravami pod skriňou. Na rozdiel od „ešemky“ je vozidlo ŠL 11 iba dvojdverové (prvé dvere sa nachádzajú ešte pred prednou nápravou, zadné dvere sú potom umiestnené uprostred bočnice, oboje trojkrídlové skladacie dvere sú ovládané pneumaticky vodičom) a mechanickou prevodovkou. Sedadlá pre cestujúcich sú umiestnené v rozmiestnení 2 + 2 po celej dĺžke vozidla.

Od roku 1972 bol vyrábaný aj variant s ručne ovládanými dverami, ktorý bol označený ako ŠL 11 Turist. Tieto vozidlá, ktoré mali druhé dvere umiestnené až za zadnou nápravou (rovnako ako diaľková verzia Karosa ŠD 11), boli skôr určené pre linkovú prevádzku než pre zájazdy.

Výroba a prevádzka 
Prvý autobus ŠL 11 bol vyrobený už v roku 1963, išlo ale iba o funkčnú vzorku. Prototyp vznikol v roku 1966, lenže pre rôzne závady nevyhovel skúškam. O rok neskôr bola vyrobená overovacia séria troch autobusov ŠL 11 s bočnicami z vlnitého hliníkového plechu (sériové vozidlá mali bočnice hladké). Sériová výroba bola začatá až v roku 1970, teda sedem rokov po vzniku prvého autobusu tohto typu. Produkcia bola zastavená v roku 1981 po vyrobení približne 14 100 vozidiel ŠL 11.

Autobusy ŠL 11 boli primárne určené pre podniky ČSAD, ktoré ich prevádzkovali na medzimestských a regionálnych linkách po celom Česko-Slovensku. Menšie počty vozidiel zakúpili aj rôzne dopravné podniky, takže jazdili aj na linkách MHD. Karosa ŠL 11 sa tak objavila, napr. v Prahe, Brne, Děčíne, Olomouci alebo v Mariánskych Lázňach. Vozidlá tohto typu boli väčšinou vyraďované v 80. rokoch.

Autobusy ŠL-11 sa hodne vyvážali aj do zahraničia, svedčí o tom aj ruská filmová komédia Neuveriteľné dobrodružstvá Talianov v Rusku, kde v 20-tej minúte filmu sa na letisku objavia pod terasou zaparkované tri červenobiele mestské čekoslovenské autobusy ŠL-11

Historické vozidlá 
 Brno (v Technickom múzeu vozidlo ČSAD)
 ČSAD autobusy Plzeň (1 vozidlo)
 Karlovy Vary (vozidlo ev. č. 114)
 Teplice (vozidlo ev. č. 57)

Súkromné zbierky:
 občianske združenie Za záchranu historických autobusov a trolejbusov Jihlava (3 vozidlá, z toho jeden jihlavský ev. č. 101)
 občianske združenie Krkonošské metro (1 vozidlo)
 súkromné osoby: celkom 7 vozidiel
 Spolok historickej techniky (1 vozidlo)
 ŠKODA – BUS klub Plzeň (plzenské vozidlo ev. č. 282, r. v. 1980)
Historická spoločnosť mestskej dopravy Košice (1 vozidlo)

Literatúra 
 Martin Harák: Encyklopedie československých autobusů a trolejbusů, II. díl. Nakladatelství Corona, Praha 2005. ISBN 80-86116-31-X

Referencie

Iné projekty

Zdroj 

Autobusy Karosa